Ástvinir fólks sem hvílir í Heydalakirkjugarði segir sárt að sjá hvernig staðið var að umhirðu garðsins í sumar. Gömul tré voru hoggin niður og þökulagt yfir blóm. Sóknarnefnd vonar að gróðurinn jafni sig og bendir á að verkið hafi verið unnið í sjálfboðavinnu.
Ættingjar fólks sem hvílir við Heydalakirkju í Breiðdal varð afar vonsvikið þegar það kom til að vitja ástvina sinna fyrir jólin. Sjálfboðaliðar sem unnu við umhirðu garðsins í sumar höfðu sagað niður gömul tré og þökulagt yfir fjölær blóm í kirkjugarðinum.
Rósa Erlendsdóttir ætlaði ásamt fjölskyldu sinni að vitja tveggja leiða í garðinum fyrir jólin, ömmu sinnar og föðurbróður sem dó sem barn. Við leiði drengsins hafði faðir hennar heitinn gróðursett tré hjá bróður sínum fyrir meira en 50 árum.
Ég man ekki eftir öðru en að þetta tré hafi verið þarna. Það var búið að saga ofan af því krónuna og skilja eftir stofninn. Þetta er tré sem pabbi setti niður hjá þeim og þetta er bróðir hans sem er tveimur árum eldri en hann þannig að að horfa upp á hann deyja og setja svo tré niður til að gleðja hann og svo er það sagað niður bara þegar pabbi er dáinn. Það er frekar sárt.
Ættingjar höfðu sumir sett fjölær blóm við leiði en þau voru horfin.
Það var svona appelsínugulur fífill einhver sem var uppáhaldsblóm hjá manninum sem á þessa gröf. Það var búið að þökuleggja yfir það án þess að hafa samband við ættingja. Það var annað blóm á leiðinu við hliðina. Það var sama sagan það var búið að þökuleggja yfir það líka. (En hafið þið fengið einhver svör?) Við fengum svör frá sóknarnefndinni eða systir mín fékk svör það hefur enginn svarað mér. Þau vona að blómin komi upp úr þökunum næsta vor og að hríslan fari að spretta aftur næsta vor. Því er kastað fram að þau séu í sjálfboðavinnu og við eigum bara að vera þakklát fyrir það.